
Әниемнең җылы кочагы.
Дөньяда әниләрдән дә ягымлырак, изгерәк, олы йөрәклерәк кешеләр юктыр. 
 Минем үземнең әнием турында язып үтәсем килә.  Әниемнең исеме – Резеда.  Минем әнием – җир шарындагы  иң шәфкатьле, иң уңган, иң сабыр әниләрнең берсе.
Әнием бик яшьләй, 9  баласын кочаклап, тол кала. Әтиебез үлгәндә иң олы абыебыз Фирдүскә  20 яшь булса, иң кечкенә сеңлебез Айсылуга 1 яшь була. Шулай итеп әнием берсеннән – берсе кечкенә балаларының барысын да үзенең җылы кочагына сыйдыра. Әле авырлыклар моның белән генә бетми. Әтиебезне югалтуга өч ел да үтми, 18 яше дә тулмаган өченче абыебыз Салават, юл һәлакәтенә очрап, һәлак була. 
Әни безне  ялгызы тәрбияләсә дә , ятимлекне тоеп үсмибез. Ул – безнең  тормышыбызның терәге: бер үк вакытта йомшак күңелле әнием дә, кырыс, туры юлны күрсәтеп баручы “әтием” дә.
Бик күп авырлыклар күреп, зур сынаулар аша үтеп, сабыйларын  аякка бастыра ул.
Хәзерге вакытта мәктәптә 2 баласы укый әниемнең. Без, сеңлем Айсылу белән мин, башлангыч сыйныфлардан ук  4 ле - 5 ле билгеләренә генә   укып, әниемне сөендерәбез. 
Әнием бар эшкә дә өлгерә, җитешә . Аның назлы карашы, ягымлы елмаюы күңелләребезне эретә. Телеңне йотарлык аш-сулар әзерләве, күз явын алырлык бәйләнгән кул эшләре белән һәрвакыт сөендереп тора ул безне. Ул яхшы белән яманны да аерырга өйрәтә. Акыллы киңәшләрен дә бирә.
Әнием мәктәптә әти - әниләр советында член булып тора. Ул әти – әниләр катнашында уздырылган мәктәп чараларында гына түгел, район тарафыннан уздырылган төрле бәйгеләрдә дә бик теләп катнаша, берсеннән дә читтә калмый.
Инде Фирдүс абыемның гаиләсе бар. Әнием үзенең оныкларын карап үстерешә. Шундый киң күңелле, ярдәмчел минем әнием. Аның куен җылысы балаларына да, оныкларына да җитә. Барыбызны да тигез күреп ярата.
Әле ул күршеләрдәге әби - бабайларга  булышырга да вакыт таба. Ярдәм сорап керсәләр, берсендә кире бормый. Безне дә эш сөяргә, мәрхәмәтле, шәфкатьле булырга өйрәтә.
Авылдашыбыз, Клара апа белән Рашит абый Сибгатуллиннар, гаиләбезне мактап, рәхмәт йөзеннән, район газетасына да язып чыктылар. Аның күңел җылысын күрше – тирәләр дә тоеп яши.
 Мин мәктәптән кайтуга, өйдә тәмле ис таралган була. Әнием инде тәмле-тәмле ризыклар пешереп куярга дә өлгергән!  Без аның белән тәмләп чәй эчәбез, серләребез белән уртаклашабыз. Авыр чакларыбызда да, шатлыклы минутларыбызда да без әниебезнең җылы кочагына сыенабыз.
Әниемнең тырышлыгы нәтиҗәсендә без яңа өй салып чыктык, аны матурлауга, бөтен уңайлыкларны булдыруга ирештек. Өебезнең һәр почмагыннан аның җылысы бөркелеп торган кебек. Әлбәттә, мин һәм туганнарым да  әниемә өй эшләрендә булышабыз. Әмма моны әнием өлешенә тигән эшләр белән чагыштырып була димени соң? 
Мәңге шулай безгә, балаларыңга, оныкларыңга кирәк һәм терәк булып, саулыкта, кадер-хөрмәттә кояш кебек балкып яшәсәң иде әнием.Без сине бик яратабыз.Синең куен җылыңны мәңге онытмабыз!  







